2015թ. սեպտեմբերի 16-ին հյուրընկալվելով «Ազատություն» ռադիոկայանին՝ ԱՄՆ դեսպանը բավական բաց տեքստերով խոսեց թե՛ ամերիկյան հնարավոր ներդրումների, թե՛ նաև Հայաստանում կոռուպցիայի դեմ պայքարի ու նրանց միջև առկա կապի մասին[3]: Հատկանշական է, որ հարցազրույցն անմիջապես հաջորդում էր 2015թ. ամռանը «Ո՛չ թալանին» կարգախոսով բռնկված «Էլեկտրիկ Երևան» քաղաքացիական շարժմանը, որը կոռուպցիայի ու թալանի աննախադեպ մասշտաբներ ջրի երես հանեց[4] 2005թ. ռուսական Inter RAO UES սեփականությունը դարձած Հայաստանի Էլեկտրական ցանցեր (ՀԷՑ) ընկերությունում: Եվ դա բավական ակնառու դիդակտիկ նյութ էր բոլորի, այդ թվում՝ դեսպանի համար՝ միմյանց փոխկապակցելու կոռուպցիան, բիզնեսն ու օտարերկրյա ներդրումները: